CXXXIII.  Decernit ut ordo S. Benedicti perpetuis temporibus in Admontensi monasterio conservetur; confirmat etiam omnia ejusdem bona, et immunitati loci cavet.   (Veronae, Mai 26.) [PEZ,  Thesaur. Anecdot.,  III, III, 674.]
URBANUS episcopus, servus servorum Dei, dilectis filiis ISENRICO abbati monasterii S. Blasii quod Admuntis dicitur, ejusque fratribus tam praesentibus quam futuris, regularem vitam professis in perpetuum.
Officii nostri nos admonet et invitat auctoritas pro Ecclesiarum statu satagere et earum quieti et tranquillitati salubriter auxiliante Domino providere. Dignum namque et honestati conveniens esse dignoscitur, ut qui ad earum regimen sumus Domino disponente assumpti, eas et a pravorum hominum nequitiis tueamur, et B. Petri atque apostolicae sedis patrocinio muniamus. Eapropter, dilecti in Domino filii, vestris justis postulationibus clementer annuimus, et praefatum monasterium S. Blasii, in quo divino mancipati estis obsequio, ad exemplar bonae memoriae praedecessorum nostrorum Paschalis, Innocentii, Lucii, Alexandri et Lucii Romanorum pontificum sub B. Petri et nostra protectione suscipimus et praesentis scripti privilegio communimus, imprimis quidem statuentes ut ordo monasticus, qui secundum Deum et B. Benedicti Regulam in eodem monasterio institutus esse dignoscitur, perpetuis ibidem temporibus inviolabiliter observetur. Praeterea quascunque possessiones, quaecunque bona idem monasterium in praesentiarum juste et canonice possidet, aut in futurum concessione pontificum, largitione regum vel principum, oblatione fidelium seu aliis justis modis, praestante Domino, poterit adipisci, firma vobis vestrisque successoribus et illibata permaneant, in quibus haec propriis duximus exprimenda vocabulis. Ex dono bonae memoriae Gebehardi Salzpurgensis archiepiscopi fundatoris ejusdem coenobii in Valle Admontensi fundum Ecclesiae S. Blasii, etc., ut in bulla Alexandri III pro eodem monasterio. Paci quoque et tranquillitati vestrae paterna sollicitudine providere volentes, auctoritate apostolica prohibemus, ut infra clausuras locorum, seu grangiarum vestrarum, nullus violentias vel rapinas seu furtum committere, ignem apponere, hominem capere, vel interficere aliqua temeritate praesumat. Decernimus ergo, etc., ut loco citato. Ego Theobaldus Ostiensis et Velletrensis episcopus Ego Urbanus Catholicae Ecclesiae episcopus subscripsi. Ego Henricus Albanensis episcopus subscripsi. Ego Paulus Praenestinus episcopus subscripsi. subscripsi. Ego Petrus de Bono presbyter card. tit. S. Susannae subscripsi. Ego Laborans presbyter card. S. Mariae trans Tiberim tit. Calisti subscripsi. Ego Pandulfus presbyter card, tit. XII Apost. subscripsi. Ego Melchior presbyter card. SS. Joannis et Pauli tit. Pamachii subscripsi. Ego Adelardus tit. S. Marcelli presbyter card. subscripsi. Ego Jacinthus diaconus card. S. Mariae in Cosmidin subscripsi. Ego Gratianus SS. Cosmae et Damiani diacon. card. subscripsi. Ego Rolandus. S. Mariae in Porticu diacon. card. subscripsi. Ego Petrus S. Nicolai in Carcere Tulliano diaconus card. subscripsi. Ego Radulphus S. Georgii ad Velum Aureum diaconus card. subscripsi. Datum Veronae, per manum Alberti S. Romanae Ecclesiae presbyteri cardinalis et cancellarii, VII Kal. Junii, indictione V, Incarnationis Dominicae an. 1187, pontificatus vero Domini Urbani papae III anno II.